CELEX: 32019R2176
Language: ro
Date: 2019-12-18 00:00:00
Title: Regulamentul (UE) 2019/2176 al Parlamentului European și al Consiliului din 18 decembrie 2019 de modificare a Regulamentului (UE) nr. 1092/2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (Text cu relevanță pentru SEE) (Text cu relevanță pentru SEE)

27.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 334/146
               
            
         REGULAMENTUL (UE) 2019/2176 AL PARLAMENTULUI EUROPEAN ȘI AL CONSILIULUI
         din 18 decembrie 2019
         de modificare a Regulamentului (UE) nr. 1092/2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         Având în vedere avizul Băncii Centrale Europene (1),
         având în vedere avizul Comitetului Economic și Social European (2),
         hotărând în conformitate cu procedura legislativă ordinară (3),
         întrucât:
         
                     (1)
                  
                  
                     În conformitate cu articolul 20 din Regulamentul (UE) nr. 1092/2010 al Parlamentului European și al Consiliului (4), Parlamentul European și Consiliul, pe baza raportului Comisiei către Parlamentul European și Consiliu din 8 august 2014 privind misiunea și organizarea Comitetului european pentru risc sistemic, au examinat Regulamentul (UE) nr. 1092/2010 cu scopul de a determina dacă este necesar să se reexamineze misiunea și organizarea Comitetului european pentru risc sistemic (CERS). Modalitățile de desemnare a președintelui CERS au fost, de asemenea, reexaminate.
                  
               
                     (2)
                  
                  
                     Analiza privind efectele realizată de Comisie care însoțește propunerea pentru prezentul regulament concluzionează că, deși CERS funcționează, în general, bine, este necesar totuși să fie aduse unele îmbunătățiri cu privire la anumite aspecte specifice.
                  
               
                     (3)
                  
                  
                     Schimbările instituționale recente legate de uniunea bancară, cuplate cu eforturile de a realiza o uniune a piețelor de capital, precum și schimbările tehnologice, au modificat mediul operațional al CERS. CERS ar trebui să contribuie la prevenirea sau reducerea riscurilor sistemice la adresa stabilității financiare a Uniunii și, prin aceasta, la îndeplinirea obiectivelor pieței interne. Supravegherea macroprudențială la nivelul Uniunii a sistemului financiar este o parte integrantă a Sistemului european de supraveghere financiară. Mecanismele instituționale care identifică și abordează eficace riscurile microprudențiale și macroprudențiale pot garanta că toate părțile interesate dispun de încrederea necesară pentru a se implica în activități financiare, mai ales cele cu caracter transfrontalier. Prin promovarea, la nivelul statelor membre, a unor răspunsuri de politică rapide și consecvente față de riscurile sistemice identificate, CERS ar trebui să contribuie la prevenirea apariției unor abordări divergente și la îmbunătățirea funcționării pieței interne.
                  
               
                     (4)
                  
                  
                     Numărul mare de membri ai Consiliului general al CERS (denumit în continuare „Consiliul general”) este un atu major. Evoluțiile recente în ceea ce privește arhitectura supravegherii financiare a Uniunii, în special crearea unei uniuni bancare, nu se reflectă însă în componența Consiliului general. Din acest motiv, președintele Consiliului de supraveghere al Băncii Centrale Europene (BCE) și președintele Comitetului unic de rezoluție instituit prin Regulamentul (UE) nr. 806/2014 al Parlamentului European și al Consiliului (5) ar trebui să devină membri fără drept de vot ai Consiliului general al CERS. De asemenea, ar trebui făcute modificări corespunzătoare și în ceea ce privește Comitetul consultativ tehnic al CERS (denumit în continuare „Comitetul consultativ tehnic”).
                  
               
                     (5)
                  
                  
                     Președintele BCE a îndeplinit funcția de președinte al CERS de la instituirea acestuia, în temeiul Regulamentului (UE) nr. 1092/2010, până la data de 15 decembrie 2015, și ulterior în calitate de președinte interimar. În această perioadă, președintele BCE a conferit autoritate și credibilitate CERS și a vegheat ca acesta să se poată baza și să poată valorifica în mod eficace expertiza BCE în domeniul stabilității financiare. Este oportun, prin urmare, ca președintele BCE să îndeplinească permanent funcția de președinte al CERS.
                  
               
                     (6)
                  
                  
                     CERS este responsabil cu supravegherea macroprudențială a sistemului financiar al UE și contribuie la prevenirea sau reducerea riscurilor sistemice din Uniune în întregime sau din regiuni ale acesteia, inclusiv identificarea și analizarea riscurilor la adresa stabilității financiare, indiferent care ar fi originea acestora. Condițiile monetare pot avea implicații asupra stabilității financiare iar discutarea acestor implicații ține de mandatul de supraveghere macroprudențială al CERS, respectând în același timp pe deplin independența băncilor centrale. CERS are de asemenea responsabilitatea să monitorizeze și să evalueze riscurile care amenință stabilitatea financiară, generate de evoluții care pot avea impact la nivel sectorial sau la nivelul sistemului financiar în ansamblu, inclusiv riscurile și vulnerabilitățile care survin în urma schimbărilor tehnologice sau a factorilor de mediu sau sociali. De asemenea, CERS ar trebui de asemenea să analizeze evoluțiile care survin în afara sectorului bancar, inclusiv evoluțiile care duc la finalizarea uniunii piețelor de capital.
                  
               
                     (7)
                  
                  
                     Membrii Consiliului general au responsabilitatea comună privind îndeplinirea misiunii, a obiectivelor și a atribuțiilor CERS. Toți membrii sunt de asemenea responsabili de conturarea agendei CERS și a programului său de lucru, precum și de implicarea în mod activ în activitatea sa de zi cu zi, inclusiv de aducerea de subiecte relevante în atenția celorlalți membri ai Consiliului general.
                  
               
                     (8)
                  
                  
                     În vederea asigurării unei mai mari vizibilități a CERS, președintele CERS ar trebui să aibă posibilitatea să delege atribuții, de exemplu atribuții legate de reprezentarea externă a CERS, prim-vicepreședintelui sau, după caz, dacă acesta nu este disponibil, celui de al doilea vicepreședinte ori șefului secretariatului CERS. Nu ar trebui să se recurgă la astfel de delegări de atribuții atunci când este vorba despre participarea la audieri publice și la discuții desfășurate cu ușile închise în cadrul Parlamentului European.
                  
               
                     (9)
                  
                  
                     În scopul asigurării flexibilității în ceea ce privește selecționarea membrului cu drept de vot al Consiliului general, statele membre ar trebui să își poată alege reprezentantul cu drept de vot optând fie pentru guvernatorul băncii centrale naționale, fie pentru un reprezentant la nivel înalt din partea unei autorități desemnate în temeiul Directivei 2013/36/UE a Parlamentului European și a Consiliului (6) sau al Regulamentului (UE) nr. 575/2013 al Parlamentului European și al Consiliului (7), în cazul în care autoritatea desemnată respectivă are rolul principal în materie de stabilitate financiară în domeniul său de competență. Această flexibilitate care vizează selecționarea membrului cu drept de vot al Consiliului general nu afectează statele membre în care banca centrală națională este autoritate desemnată în temeiul Directivei 2013/36/UE sau al Regulamentului (UE) nr. 575/2013. Pentru a se evita orice ingerință politică, niciun membru al Consiliului general nu ar trebui să dețină funcții în guvernul central al unui stat membru.
                  
               
                     (10)
                  
                  
                     În conformitate cu articolul 5 alineatul (2) din Regulamentul (UE) nr. 1092/2010, prim-vicepreședintele CERS a fost ales până acum de către membrii Consiliului general al BCE și din rândul acestora, ținându-se seama de necesitatea unei reprezentări echilibrate a statelor membre în ansamblu și a existenței unui raport echitabil între cele a căror monedă este euro și cele a căror monedă nu este euro. Ca urmare a creării uniunii bancare, este oportun să se înlocuiască menționarea statelor membre a căror monedă este euro și acelor a căror monedă nu este euro cu o menționare a statelor membre care sunt state membre participante, astfel cum acestea sunt definite în Regulamentul (UE) nr. 1024/2013 (8), și a celor care nu sunt. Prim-vicepreședintele ar trebui să fie ales de către membrii naționali cu drept de vot ai Consiliului general și din rândul acestora, ca o expresie a mai marii flexibilități asociate apartenenței la Consiliul general.
                  
               
                     (11)
                  
                  
                     Regulamentul (UE) nr. 1096/2010 al Consiliului (9) prevede că șeful secretariatului CERS este numit de către BCE, cu consultarea Consiliului general. Pentru a consolida rolul șefului secretariatului CERS, Consiliul general ar trebui să analizeze, în cadrul unei proceduri deschise și transparente, dacă acei candidați care au trecut de etapa de preselecție pentru funcția de șef al secretariatului CERS au calitățile și experiența necesare pentru a gestiona secretariatul CERS. BCE ar trebui să aibă în vedere deschiderea în mod sistematic a procedurii de selecție pentru candidații externi. Consiliul general ar trebui să informeze Parlamentul European și Consiliul cu privire la procedura de evaluare. În plus, ar trebui clarificate atribuțiile șefului secretariatului CERS.
                  
               
                     (12)
                  
                  
                     Având în vedere că Regulamentul (UE) nr. 1092/2010 a fost inclus în Acordul privind Spațiul Economic European, articolul 9 alineatul (5) din regulamentul respectiv ar trebui modificat.
                  
               
                     (13)
                  
                  
                     Pentru a reduce costurile și a spori eficiența procedurilor, numărul reprezentanților Comisiei în cadrul Comitetului consultativ tehnic ar trebui redus de la cei doi reprezentanți câți sunt în prezent la un singur reprezentant.
                  
               
                     (14)
                  
                  
                     BCE ar trebui inclusă printre destinatarii posibili ai avertismentelor și recomandărilor emise de CERS în ceea ce privește atribuțiile conferite BCE în conformitate cu articolul 4 alineatele (1) și (2) și cu articolul 5 alineatul (2) din Regulamentul (UE) nr. 1024/2013. Autoritățile de rezoluție desemnate de statele membre în temeiul Directivei 2014/59/UE a Parlamentului European și a Consiliului (10) și Comitetul unic de rezoluție ar trebui, la rândul lor, să fie incluse printre acești destinatari.
                     Regulamentul (UE) nr. 1092/2010 prevede ca avertismentele și recomandările respective să fie transmise Consiliului și Comisiei și, în cazul în care se adresează uneia sau mai multor autorități naționale de supraveghere, să fie, de asemenea, transmise Autorității europene de supraveghere (Autoritatea bancară europeană), instituită prin Regulamentul (UE) nr. 1093/2010 al Parlamentului European și al Consiliului (11), Autorității europene de supraveghere (Autoritatea europeană pentru asigurări și pensii ocupaționale), instituită prin Regulamentul (UE) nr. 1094/2010 al Parlamentului European și al Consiliului (12) și Autorității europene de supraveghere (Autoritatea europeană pentru valori mobiliare și piețe), instituită prin Regulamentul (UE) nr. 1095/2010 al Parlamentului European și al Consiliului (13) (denumite în continuare în mod colectiv AES). În vederea consolidării controlului democratic și a transparenței, avertismentele și recomandările CERS ar trebui transmise, de asemenea, Parlamentului European și AES. Acolo unde este cazul, Consiliul general ar trebui să impună încheierea unui acord pentru asigurarea confidențialității pentru cazurile în care se transmit avertismente și recomandări confidențiale sau fără caracter public.
                  
               
                     (15)
                  
                  
                     Membrii CERS desemnați de băncile centrale naționale, autoritățile naționale de supraveghere și autoritățile naționale însărcinate cu gestionarea politicilor macroprudențiale ar trebui să poată folosi informațiile primite de la CERS în cursul exercitării atribuțiilor lor și în legătură cu atribuțiile CERS, inclusiv în scopul exercitării sarcinilor lor statutare.
                  
               
                     (16)
                  
                  
                     CERS ar trebui să faciliteze schimbul de informații dintre autoritățile sau organismele naționale responsabile de stabilitatea sistemului financiar și organele Uniunii în ceea ce privește măsurile menite să abordeze riscurile sistemice din sistemul financiar al Uniunii luat în ansamblu.
                  
               
                     (17)
                  
                  
                     Pentru a asigura calitatea și relevanța avizelor, recomandărilor, avertismentelor și deciziilor CERS, Comitetul consultativ tehnic și Comitetul consultativ științific urmează să se consulte cu părțile interesate, după caz, într-un stadiu timpuriu și într-un mod deschis și transparent, iar această consultare să fie cât mai largă, pentru a asigura o abordare incluzivă, care să vizeze toate părțile interesate.
                  
               
                     (18)
                  
                  
                     Atunci când reexaminează misiunea și organizarea CERS, Comisia ar trebui, în mod deosebit, să aibă în vedere posibile modele instituționale alternative. Aceasta ar trebui să analizeze totodată dacă, în contextul organizării CERS, echilibrul dintre statele membre care sunt state membre participante în sensul definiției din Regulamentul (UE) nr. 1024/2013 și cele care nu au această calitate rămâne adecvat.
                  
               
                     (19)
                  
                  
                     Prin urmare, Regulamentul (UE) nr. 1092/2010 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 1092/2010 se modifică după cum urmează:
            
                        1.
                     
                     
                        La articolul 2, litera (c) se înlocuiește cu următorul text:
                        
                                    „(c)
                                 
                                 
                                    «risc sistemic» înseamnă riscul de perturbare a sistemului financiar care poate genera consecințe negative grave pentru economia reală a Uniunii sau a unuia sau mai multora dintre statele sale membre, precum și pentru funcționarea pieței interne. Toate tipurile de entități financiare intermediare, piețe financiare și infrastructuri financiare pot fi importante din punct de vedere sistemic într-o anumită măsură.”
                                 
                              
                  
                        2.
                     
                     
                        Articolul 4 se modifică după cum urmează:
                        
                                    (a)
                                 
                                 
                                    se introduce următorul alineat:
                                    
                                       „(2a)   Atunci când este consultat cu privire la numirea șefului secretariatului, în conformitate cu articolul 3 alineatul (2) din Regulamentul (UE) nr. 1096/2010 al Consiliului (*1), Consiliul general analizează, în urma unei proceduri deschise și transparente, dacă acei candidați care au trecut de etapa de preselecție pentru funcția de șef al secretariatului au calitățile, imparțialitatea și experiența necesare pentru a gestiona secretariatul. Consiliul general prezintă Parlamentului European și Consiliului informații suficient de detaliate cu privire la procedura de evaluare și de consultare.
                                    
                                    
                                       (*1)  Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (JO L 331, 15.12.2010, p. 162).”;"
                        
                                 
                              
                                    (b)
                                 
                                 
                                    se introduce următorul alineat:
                                    
                                       „(3a)   Atunci când dă instrucțiuni șefului secretariatului, în conformitate cu articolul 4 alineatul (1) din Regulamentul (UE) nr. 1096/2010 al Consiliului, președintele și Comitetul director pot aborda următoarele domenii:
                                       
                                                   (a)
                                                
                                                
                                                   gestionarea curentă a secretariatului;
                                                
                                             
                                                   (b)
                                                
                                                
                                                   orice aspect administrativ și bugetar legat de secretariat;
                                                
                                             
                                                   (c)
                                                
                                                
                                                   coordonarea și pregătirea activităților și a procesului decizional al Consiliului general;
                                                
                                             
                                                   (d)
                                                
                                                
                                                   elaborarea propunerii de program anual al CERS și implementarea acestuia;
                                                
                                             
                                                   (e)
                                                
                                                
                                                   elaborarea raportului anual cu privire la activitățile CERS și raportarea către Consiliul general cu privire la punerea în aplicare a programului anual.”
                                                
                                             
                                 
                              
                  
                        3.
                     
                     
                        Articolul 5 se modifică după cum urmează:
                        
                                    (a)
                                 
                                 
                                    alineatele (1) și (2) se înlocuiesc cu următorul text:
                                    
                                       „(1)   CERS este prezidat de președintele BCE.
                                    
                                    
                                       (2)   Prim-vicepreședintele este ales de către membrii naționali cu drept de vot ai Consiliului general și din rândul acestora pentru un mandat de cinci ani, ținându-se seama de necesitatea unei reprezentări echilibrate a statelor membre, și anume între statele membre participante, în sensul definiției de la articolul 2 punctul 1 din Regulamentul (UE) nr. 1024/2013 al Consiliului (*2), și cele neparticipante. Mandatul prim-vicepreședintelui poate fi reînnoit o singură dată.
                                    
                                    
                                       (*2)  Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (JO L 287, 29.10.2013, p. 63).”;"
                        
                                 
                              
                                    (b)
                                 
                                 
                                    alineatul (8) se înlocuiește cu următorul text:
                                    
                                       „(8)   Președintele reprezintă CERS pe plan extern. Președintele poate delega atribuții, ca de exemplu atribuții legate de reprezentarea externă a CERS, inclusiv prezentarea programului de lucru, prim-vicepreședintelui sau, după caz, dacă acesta nu este disponibil, celui de al doilea vicepreședinte ori șefului secretariatului. Nu pot fi delegate atribuții legate de responsabilitatea și de obligațiile de raportare ale CERS stabilite la articolul 19 alineatele (1), (4) și (5).”
                                    
                                 
                              
                  
                        4.
                     
                     
                        Articolul 6 se modifică după cum urmează:
                        
                                    (a)
                                 
                                 
                                    alineatul (1) se modifică după cum urmează:
                                    
                                                (i)
                                             
                                             
                                                litera (b) se înlocuiește cu următorul text:
                                                
                                                            „(b)
                                                         
                                                         
                                                            guvernatorii băncilor centrale naționale. Statele membre în care banca centrală națională nu este autoritate desemnată în temeiul Directivei 2013/36/UE a Parlamentului European și a Consiliului (*3) sau al Regulamentului (UE) nr. 575/2013 al Parlamentului European și al Consiliului (*4), și în care autoritatea desemnată respectivă are rolul principal în materie de stabilitate financiară în domeniul său de competență pot să numească, drept alternativă, un reprezentant la nivel înalt din partea unei autorități desemnate în temeiul Directivei 2013/36/UE sau al Regulamentului (UE) nr. 575/2013.
                                                         
                                                      
                                                   (*3)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338)."
                        
                                                
                                                   (*4)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).”;"
                        
                                             
                                          
                                                (ii)
                                             
                                             
                                                litera (c) se înlocuiește cu următorul text:
                                                
                                                            „(c)
                                                         
                                                         
                                                            un reprezentant al Comisiei;”;
                                                         
                                                      
                                          
                              
                                    (b)
                                 
                                 
                                    alineatul (2) se modifică după cum urmează:
                                    
                                                (i)
                                             
                                             
                                                litera (a) se înlocuiește cu următorul text:
                                                
                                                            „(a)
                                                         
                                                         
                                                            în funcție de decizia fiecărui stat membru în conformitate cu alineatul (1) litera (b) și în conformitate cu alineatul (3), un reprezentant la nivel înalt din partea fiecărui stat membru, provenit din cadrul autorităților naționale de supraveghere, din cadrul unei autorități naționale însărcinate cu gestionarea politicilor macroprudențiale, sau din cadrul băncii centrale naționale, cu excepția situației în care guvernatorul băncii centrale naționale nu este membrul cu drept de vot al Consiliului general menționat la alineatul (1) litera (b), caz în care un reprezentant la nivel înalt din partea băncii centrale naționale este membrul fără drept de vot al Consiliului general;”;
                                                         
                                                      
                                          
                                                (ii)
                                             
                                             
                                                se adaugă următoarele litere:
                                                
                                                            „(c)
                                                         
                                                         
                                                            președintele Consiliului de supraveghere al BCE;
                                                         
                                                      
                                                            (d)
                                                         
                                                         
                                                            președintele Comitetului unic de rezoluție instituit prin Regulamentul (UE) nr. 806/2014 al Parlamentului European și al Consiliului (*5).
                                                         
                                                      
                                                   (*5)  Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (JO L 225, 30.7.2014, p. 1).”;"
                        
                                             
                                          
                              
                                    (c)
                                 
                                 
                                    alineatul (3) se înlocuiește cu următorul text:
                                    
                                       „(3)   Respectivii reprezentanți la nivel înalt menționați la alineatul (2) litera (a) ocupă această poziție prin rotație în funcție de punctele discutate, cu excepția cazului în care autoritățile naționale dintr-un anumit stat membru au convenit asupra unui reprezentant comun.”
                                    
                                 
                              
                  
                        5.
                     
                     
                        Articolul 7 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Când participă la activitățile Consiliului general și la cele ale Comitetului director sau când desfășoară orice altă activitate legată de CERS, membrii CERS își îndeplinesc atribuțiile cu imparțialitate și numai în interesul Uniunii în ansamblul său. Aceștia nu solicită și nici nu acceptă instrucțiuni din partea niciunui guvern, a instituțiilor Uniunii sau a oricăror altor organisme publice sau private.”;
                                    
                                 
                              
                                    (b)
                                 
                                 
                                    se adaugă următorul alineat:
                                    
                                       „(4)   Niciun membru al Consiliului general, cu sau fără drept de vot, nu poate deține funcții în guvernul central al unui stat membru.”
                                    
                                 
                              
                  
                        6.
                     
                     
                        Articolul 8 se modifică după cum urmează:
                        
                                    (a)
                                 
                                 
                                    la alineatul (1) se adaugă următorul paragraf:
                                    „Prezentul alineat nu aduce atingere discuțiilor confidențiale care au loc verbal, desfășurate în conformitate cu articolul 19 alineatul (5).”;
                                 
                              
                                    (b)
                                 
                                 
                                    se introduc următoarele alineate:
                                    
                                       „(2a)   Membrii CERS desemnați de băncile centrale naționale, autoritățile naționale de supraveghere și autoritățile naționale însărcinate cu gestionarea politicilor macroprudențiale pot, în calitatea lor de membri ai CERS, să furnizeze autorităților sau organismelor naționale responsabile de stabilitatea sistemului financiar în conformitate cu dreptul Uniunii sau cu acordurile naționale informații legate de îndeplinirea atribuțiilor încredințate CERS necesare pentru exercitarea sarcinilor statutare ale acestor autorități sau organisme, cu condiția instituirii unor garanții suficiente care să asigure respectarea deplină a dreptului Uniunii și a acordurilor naționale relevante.
                                    
                                    
                                       (2b)   În situația în care informațiile provin de la alte autorități decât cele menționate la alineatul (2a), membrii CERS desemnați de băncile centrale naționale, autoritățile naționale de supraveghere și autoritățile naționale însărcinate cu gestionarea politicilor macroprudențiale utilizează informațiile respective în scopul exercitării sarcinilor lor statutare numai cu acordul explicit al autorităților în cauză.”
                                    
                                 
                              
                  
                        7.
                     
                     
                        Articolul 9 se modifică după cum urmează:
                        
                                    (a)
                                 
                                 
                                    alineatul (4) se înlocuiește cu următorul text:
                                    
                                       „(4)   Dacă este cazul, pot fi invitați să ia parte la reuniunile Consiliului general reprezentanți la nivel înalt ai organizațiilor financiare internaționale care desfășoară activități care au legătură directă cu atribuțiile CERS prevăzute la articolul 3 alineatul (2) sau președintele Parlamentului European ori un reprezentant al Parlamentului European, atunci când se abordează subiecte legate de dreptul Uniunii în materie de politică macroprudențială.”;
                                    
                                 
                              
                                    (b)
                                 
                                 
                                    alineatul (5) se înlocuiește cu următorul text:
                                    
                                       „(5)   Participarea la activitatea CERS poate fi deschisă reprezentanților la nivel înalt ai autorităților relevante din țări terțe în cazul în care acest lucru prezintă importanță pentru Uniune. CERS poate institui mecanisme care să specifice în special natura, amploarea și aspectele procedurale ale implicării țărilor terțe respective în activitatea CERS. Aceste mecanisme pot prevedea reprezentarea, în mod ad-hoc, în calitate de observator, în cadrul Consiliului general și ar trebui să privească numai chestiuni care prezintă importanță pentru Uniune, excluzând orice caz în care poate fi discutată situația individuală a unei instituții financiare sau a unui stat membru.”;
                                    
                                 
                              
                                    (c)
                                 
                                 
                                    alineatul (6) se înlocuiește cu următorul text:
                                    
                                       „(6)   Lucrările reuniunilor sunt confidențiale. Consiliul general poate decide să facă public un rezumat al deliberărilor sale, sub rezerva respectării cerințelor de confidențialitate aplicabile și într-un mod care să nu permită identificarea membrilor individuali ai Consiliului general sau a instituțiilor individuale. Totodată, Consiliul general poate decide să organizeze conferințe de presă la finalul reuniunilor sale.”
                                    
                                 
                              
                  
                        8.
                     
                     
                        Articolul 11 se modifică după cum urmează:
                        
                                    (a)
                                 
                                 
                                    alineatul (1) se modifică după cum urmează:
                                    
                                                (i)
                                             
                                             
                                                litera (b) se înlocuiește cu următorul text:
                                                
                                                            „(b)
                                                         
                                                         
                                                            membrul Comitetului executiv al BCE responsabil de stabilitatea financiară și politicile macroprudențiale;”;
                                                         
                                                      
                                          
                                                (ii)
                                             
                                             
                                                litera (c) se înlocuiește cu următorul text:
                                                
                                                            „(c)
                                                         
                                                         
                                                            patru membri naționali cu drept de vot ai Consiliului general, ținându-se seama de necesitatea unei reprezentări echilibrate a statelor membre, și anume între statele membre participante, în sensul definiției de la articolul 2 punctul 1 din Regulamentul (UE) nr. 1024/2013, și cele neparticipante. Aceștia sunt aleși de către membrii naționali cu drept de vot ai Consiliului general și din rândul acestora pentru o perioadă de trei ani;”;
                                                         
                                                      
                                          
                                                (iii)
                                             
                                             
                                                litera (d) se înlocuiește cu următorul text:
                                                
                                                            „(d)
                                                         
                                                         
                                                            un reprezentant al Comisiei;”;
                                                         
                                                      
                                          
                              
                                    (b)
                                 
                                 
                                    alineatul (2) se înlocuiește cu următorul text:
                                    
                                       „(2)   Președintele și prim-vicepreședintele CERS pregătesc împreună reuniunile Comitetului director cel puțin trimestrial, înainte de fiecare reuniune a Consiliului general. Totodată, președintele și prim-vicepreședintele pot să pregătească împreună reuniuni ad-hoc.”
                                    
                                 
                              
                  
                        9.
                     
                     
                        Articolul 12 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Comitetul consultativ științific este compus din președintele Comitetului consultativ tehnic și din 15 experți care reprezintă o gamă largă de aptitudini, experiență și cunoștințe vizând toate sectoarele relevante ale piețelor financiare, propuși de Comitetul director și aprobați de Consiliul general pentru un mandat de patru ani care poate fi reînnoit. Persoanele nominalizate nu pot fi membre ale AES și sunt selecționate pe baza competențelor lor generale și în funcție de experiența lor diversă în mediul academic sau în alte sectoare, în special în întreprinderile mici și mijlocii sau în cadrul sindicatelor, ori în calitate de furnizori sau de consumatori de servicii financiare.”;
                                    
                                 
                              
                                    (b)
                                 
                                 
                                    alineatul (2) se înlocuiește cu următorul text:
                                    
                                       „(2)   Președintele și cei doi vicepreședinți ai Comitetului consultativ științific sunt numiți de Consiliul general în urma unei propuneri a președintelui CERS și dispun fiecare de un nivel înalt de experiență și cunoștințe relevante, de exemplu în virtutea parcursului lor academic și profesional relevant în domeniul bancar, al piețelor valorilor mobiliare sau al asigurărilor și al pensiilor ocupaționale. Rolul de președinte al Comitetului consultativ științific revine, prin rotație, uneia dintre aceste trei persoane.”;
                                    
                                 
                              
                                    (c)
                                 
                                 
                                    alineatul (3) se înlocuiește cu următorul text:
                                    
                                       „(3)   Comitetul consultativ științific oferă consultanță și asistență CERS în conformitate cu articolul 4 alineatul (5), la cererea președintelui CERS sau a Consiliului general.”;
                                    
                                 
                              
                                    (d)
                                 
                                 
                                    alineatul (5) se înlocuiește cu următorul text:
                                    
                                       „(5)   După caz, Comitetul consultativ științific organizează consultări cu părțile interesate, precum participanții la piață, organizațiile consumatorilor și experții din mediile academice, într-un stadiu timpuriu și într-un mod deschis și transparent, ținând seama în același timp de obligația de confidențialitate. Aceste consultări se desfășoară la o scară cât mai largă pentru a putea include toate părțile interesate și sectoarele financiare relevante și prevăd termene rezonabile pentru prezentarea răspunsurilor părților interesate.”
                                    
                                 
                              
                  
                        10.
                     
                     
                        Articolul 13 se modifică după cum urmează:
                        
                                    (a)
                                 
                                 
                                    alineatul (1) se modifică după cum urmează:
                                    
                                                (i)
                                             
                                             
                                                litera (f) se înlocuiește cu următorul text:
                                                
                                                            „(f)
                                                         
                                                         
                                                            un reprezentant al Comisiei;”;
                                                         
                                                      
                                          
                                                (ii)
                                             
                                             
                                                se introduc următoarele litere:
                                                
                                                            „(fa)
                                                         
                                                         
                                                            un reprezentant al Consiliului de supraveghere al BCE;
                                                         
                                                      
                                                            (fb)
                                                         
                                                         
                                                            un reprezentant al Comitetului unic de rezoluție;”;
                                                         
                                                      
                                          
                              
                                    (b)
                                 
                                 
                                    alineatul (3) se înlocuiește cu următorul text:
                                    
                                       „(3)   Comitetul consultativ tehnic oferă consultanță și asistență CERS în conformitate cu articolul 4 alineatul (5), la cererea președintelui CERS sau a Consiliului general.”;
                                    
                                 
                              
                                    (c)
                                 
                                 
                                    se introduce următorul alineat:
                                    
                                       „(4a)   După caz, Comitetul consultativ tehnic organizează consultări cu părțile interesate, precum participanții la piață, organizațiile consumatorilor și experții din mediile academice, într-un stadiu timpuriu și într-un mod deschis și transparent, ținând seama în același timp de obligația de confidențialitate. Aceste consultări se desfășoară la o scară cât mai largă pentru a putea include toate părțile interesate și sectoarele financiare relevante și prevăd termene rezonabile pentru prezentarea răspunsurilor părților interesate.”
                                    
                                 
                              
                  
                        11.
                     
                     
                        Articolul 14 se înlocuiește cu următorul text:
                        
                           „Articolul 14
                           Alte surse de consultanță
                           La îndeplinirea atribuțiilor prevăzute la articolul 3 alineatul (2), CERS consultă, dacă este cazul, părțile interesate relevante din sectorul privat. Aceste consultări se desfășoară la o scară cât mai largă pentru a putea include toate părțile interesate și sectoarele financiare relevante și prevăd termene rezonabile pentru prezentarea răspunsurilor părților interesate.”
                        
                     
                  
                        12.
                     
                     
                        La articolul 15, alineatul (7) se înlocuiește cu următorul text:
                        
                           „(7)   Înaintea fiecărei solicitări de informații legate de supraveghere care nu sunt prezentate într-o formă sintetică sau agregată, CERS consultă autoritatea europeană de supraveghere relevantă pentru a se asigura că cererea este justificată și proporțională. În cazul în care autoritatea europeană de supraveghere relevantă nu consideră că cererea este justificată și proporțională, aceasta returnează fără întârziere cererea CERS și solicită justificări suplimentare. După transmiterea de către CERS a acestor justificări suplimentare autorității europene de supraveghere relevante, informațiile solicitate sunt transmise CERS de către destinatarii cererii, cu condiția ca aceștia să aibă acces în mod legal la informațiile pertinente.”
                        
                     
                  
                        13.
                     
                     
                        Articolul 16 se modifică după cum urmează:
                        
                                    (a)
                                 
                                 
                                    alineatul (2) se înlocuiește cu următorul text:
                                    
                                       „(2)   Avertismentele și recomandările emise de CERS în conformitate cu articolul 3 alineatul (2) literele (c) și (d) din prezentul regulament pot să aibă fie un caracter general, fie unul specific și se adresează în special Uniunii, unuia sau mai multor state membre, uneia sau mai multor AES, uneia sau mai multor autorități naționale de supraveghere, uneia sau mai multor autorități naționale desemnate să aplice măsurile menite să abordeze riscurile sistemice sau macroprudențiale sau se adresează BCE pentru atribuțiile conferite acesteia în conformitate cu articolul 4 alineatele (1) și (2) și cu articolul 5 alineatul (2) din Regulamentul (UE) nr. 1024/2013, autorităților de rezoluție desemnate de statele membre în temeiul Directive 2014/59/UE a Parlamentului European și a Consiliului (*6) sau Comitetului unic de rezoluție. În cazul în care un avertisment sau o recomandare se adresează uneia sau mai multor autorități naționale de supraveghere, statul membru sau statele membre în cauză sunt, de asemenea, informate cu privire la aceasta. Recomandările includ un termen specific de adoptare a unui răspuns. De asemenea, pot fi adresate Comisiei recomandări în ceea ce privește legislația relevantă a Uniunii.
                                    
                                    
                                       (*6)  Directiva 2014/59/UE a Parlamentului European și a Consiliului din 15 mai 2014 de instituire a unui cadru pentru redresarea și rezoluția instituțiilor de credit și a firmelor de investiții și de modificare a Directivei 82/891/CEE a Consiliului și a Directivelor 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/UE, 2012/30/UE și 2013/36/UE ale Parlamentului European și ale Consiliului, precum și a Regulamentelor (UE) nr. 1093/2010 și (UE) nr. 648/2012 ale Parlamentului European și ale Consiliului Text cu relevanță pentru SEE (JO L 173, 12.6.2014, p. 190).”;"
                        
                                 
                              
                                    (b)
                                 
                                 
                                    alineatul (3) se înlocuiește cu următorul text:
                                    
                                       „(3)   În același timp în care se transmit destinatarilor în conformitate cu alineatul (2), avertismentele și recomandările se transmit, în condiții de strictă confidențialitate, Parlamentului European, Consiliului, Comisiei și AES. În cazurile în care se transmit avertismente și recomandări confidențiale sau fără caracter public, Consiliul general impune, atunci când este cazul, încheierea unui acord pentru asigurarea confidențialității.”
                                    
                                 
                              
                  
                        14.
                     
                     
                        La articolul 17, alineatele (1) și (2) se înlocuiesc cu următorul text:
                        
                           „(1)   În cazul în care o recomandare menționată la articolul 3 alineatul (2) litera (d) se adresează unuia dintre destinatarii enumerați la articolul 16 alineatul (2), destinatarul comunică Parlamentului European, Consiliului, Comisiei și CERS acțiunile întreprinse ca răspuns la recomandare și își justifică decizia dacă hotărăște să nu întreprindă nicio acțiune. Dacă este cazul, CERS informează fără întârziere AES, în condiții de strictă confidențialitate, cu privire la răspunsurile primite.
                        
                        
                           (2)   În cazul în care decide că nu s-a dat curs recomandării sale sau că destinatarii nu și-au justificat în mod adecvat hotărârea de a nu acționa, CERS informează cu privire la acest lucru, în condiții de strictă confidențialitate, destinatarii, Parlamentul European, Consiliul și AES relevante.”
                        
                     
                  
                        15.
                     
                     
                        La articolul 18, alineatul (4) se înlocuiește cu următorul text:
                        
                           „(4)   Atunci când Consiliul general decide să nu facă public un avertisment sau o recomandare, destinatarii și, dacă este cazul, Parlamentul European, Consiliul și AES iau toate măsurile necesare pentru protejarea confidențialității avertismentului sau recomandării respective.”
                        
                     
                  
                        16.
                     
                     
                        Articolul 19 se modifică după cum urmează:
                        
                                    (a)
                                 
                                 
                                    alineatele (1) și (2) se înlocuiesc cu următorul text:
                                    
                                       „(1)   Cel puțin o dată pe an, și mai frecvent în cazul unor dificultăți majore la nivelul sistemului financiar, președintele CERS este invitat pentru o audiere la Parlamentul European de către comisia competentă, audiere care marchează publicarea raportului anual al CERS către Parlamentul European și Consiliu. Aceste audieri se desfășoară separat de dialogul pe teme de politică monetară dintre Parlamentul European și președintele BCE.
                                    
                                    
                                       (2)   Raportul anual menționat la alineatul (1) de la prezentul articol conține informațiile pe care Consiliul general al CERS decide să le facă publice, în conformitate cu articolul 18 din prezentul regulament. Raportul anual se pune la dispoziția publicului și include o descriere a resurselor puse la dispoziția CERS în conformitate cu articolul 3 alineatul (1) din Regulamentul (UE) nr. 1096/2010.”;
                                    
                                 
                              
                                    (b)
                                 
                                 
                                    se adaugă următorul alineat:
                                    
                                       „(6)   CERS răspunde oral sau în scris întrebărilor adresate de Parlamentul European sau de Consiliu. CERS răspunde respectivelor întrebări fără întârzieri nejustificate. Atunci când sunt transmise informații confidențiale, Parlamentul European asigură deplina confidențialitate a acestora, în conformitate cu articolul 8 și cu alineatul (5) de la prezentul articol.”
                                    
                                 
                              
                  
                        17.
                     
                     
                        Articolul 20 se înlocuiește cu următorul text:
                        
                           „Articolul 20
                           Reexaminare
                           Până la 31 decembrie 2024, Comisia, după consultarea membrilor CERS, prezintă un raport Parlamentului European și Consiliului privind măsura în care misiunea sau organizarea CERS necesită o reexaminare, luând în considerare totodată posibile modele alternative față de cel actual.”
                        
                     
                  
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 18 decembrie 2019.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               T. TUPPURAINEN
            
         
         
            (1)  JO C 120, 6.4.2018, p. 2.
         
            (2)  JO C 227, 28.6.2018, p. 63.
         
            (3)  Poziția Parlamentului European din 16 aprilie 2019 (nepublicată încă în Jurnalul Oficial) și Decizia Consiliului din 2 decembrie 2019.
         
            (4)  Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (JO L 331, 15.12.2010, p. 1).
         
            (5)  Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (JO L 225, 30.7.2014, p. 1).
         
            (6)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176 27.6.2013, p. 338).
         
            (7)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176 27.6.2013, p. 1).
         
            (8)  Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (JO L 287, 29.10.2013, p. 63).
         
            (9)  Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (JO L 331, 15.12.2010, p. 162).
         
            (10)  Directiva 2014/59/UE a Parlamentului European și a Consiliului din 15 mai 2014 de instituire a unui cadru pentru redresarea și rezoluția instituțiilor de credit și a firmelor de investiții și de modificare a Directivei 82/891/CEE a Consiliului și a Directivelor 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/UE, 2012/30/UE și 2013/36/UE ale Parlamentului European și ale Consiliului, precum și a Regulamentelor (UE) nr. 1093/2010 și (UE) nr. 648/2012 ale Parlamentului European și ale Consiliului (JO L 173, 12.6.2014, p. 190).
         
            (11)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
         
            (12)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale) de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).
         
            (13)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).